ปิดตำนาน MATCH
ปิดตำนาน “ตี๋ แมทชิ่ง” มาเกือบ 10 ปีแล้ว ล่าสุดค่ายโทรทัศน์ช่อง 7 กำลังจะปิดตำนานหุ้นบริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH ที่รู้จักกันในชื่อ “แม็ทชิ่ง สตูดิโอ” ในอดีต ละโลดโผนในตลาดหุ้นไทยมานานกว่า 17 ปี ด้วยเช่นกัน
12 เม.ย. 2563

พลวัตปี 2020 : สุภชัย ปกป้อง
ปิดตำนาน “ตี๋ แมทชิ่ง” มาเกือบ 10 ปีแล้ว ล่าสุดค่ายโทรทัศน์ช่อง 7 กำลังจะปิดตำนานหุ้นบริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH ที่รู้จักกันในชื่อ “แม็ทชิ่ง สตูดิโอ” ในอดีต ละโลดโผนในตลาดหุ้นไทยมานานกว่า 17 ปี ด้วยเช่นกัน
เมื่อกลุ่มบริษัท บีบีทีวี โปรดัคชันส์ จำกัด ในกลุ่มช่อง 7 ตั้งโต๊ะทำคำเสนอซื้อหุ้นโดยสมัครใจ (Voluntary Tender Offer) MATCH ทั้งหมดที่เหลืออยู่ในมือรายย่อยทั้งหมด 25.50% ราคาหุ้นละ 1.60 บาท จากปัจจุบันกลุ่มช่อง 7 ถือหุ้นอยู่ในมือแล้ว 74.50%
การเข้ามาของกลุ่มช่อง 7 เริ่มจากความสัมพันธ์ระหว่าง “ชาลอต โทณวณิก” และ “สมชาย ชีวสุทธานนท์” ครั้งเมื่อ MATCH ผลิตหนังโฆษณาให้ธนาคารกรุงศรีอยุธยา (BAY) ในฐานะผู้ถือหุ้นใหญ่ MATCH และด้วยความ “ตี๋ แมทชิ่ง” ที่ทำงานแบบถึงลูกถึงคนและมือครีเอทีฟหาตัวจับยากช่วงนั้น ทำให้กลุ่มช่อง 7 จึงมองว่า MATCH น่าจะเป็นบันไดต่อยอดสู่ธุรกิจอื่นได้
ทำให้ช่วงปี 2552 (30 ต.ค. 2552) บริษัท บีบีทีวี โปรดัคชันส์ จำกัด ทำรายการซื้อหุ้นล็อตใหญ่ (BigLot) จาก “สมชาย ชีวสุทธานนท์” (ตี๋ แมทชิ่ง) สัดส่วน 9.26% และจาก “ฐนิสสพงศ์ ศศินมานพ” (ดอม แมทชิ่ง) สัดส่วน 9.26% ทำให้กลุ่มช่อง 7 กลายเป็นผู้ถือหุ้นใหญ่ 17.57%
ถัดจากนั้นมาเพียง 1 ปี (5 ต.ค. 2553) กลุ่มช่อง 7 มีการซื้อหุ้น MATCH อย่างต่อเนื่อง จนสัดส่วนผู้ถือหุ้นเพิ่มขึ้นเป็น 57.94% จากนั้นซื้อหุ้นเพิ่มทุน MATCH เพิ่มอีก สัดส่วน 17.34% และซื้อหุ้นในกระดานเพิ่มและแปลงสิทธิ์ MATCH-W1 จนเป็นผู้ถือหุ้นใหญ่ 74.50% ดังกล่าว
ช่วงระหว่างนั้นเอง บทบาท “ตี๋ แมทชิ่ง” ในฐานะซีอีโอ MATCH เริ่มลดน้อยถอยลง จึงเป็นเหตุให้ต้องตัดสินใจโบกมือลาจาก MATCH จนปิดตำนาน “ตี๋ แมทชิ่ง” ไปเมื่อช่วงต้นปี 2555
ประเด็นกลับมาอยู่ที่การตั้งโต๊ะเทนเดอร์หุ้น MATCH ครั้งนี้ “กลุ่มช่อง 7” มีวัตถุประสงค์เพื่ออะไรกันแน่.!? หากมองในเชิงโครงสร้างการบริหารจัดการ..ปัจจุบันก็เป็นเนื้อเดียวกันไปแล้ว ความจำเป็นในการรวบหุ้นเพื่อรวบอำนาจการบริหารการจัดการจึงไม่มีนัยสำคัญ..!!
ส่วนกรณีว่ากลุ่มช่อง 7 ต้องการ Backdoor Listing ดูแล้ว เป็นไปได้ยาก เพราะหากต้องการดัน “ช่อง 7” เข้าตลาดหุ้นทางอ้อม น่าจะทำไปก่อนหน้านี้แล้ว..และไม่มีความจำเป็นต้องตั้งโต๊ะเทนเดอร์หุ้น MATCH แต่อย่างใด
แต่มีจุดที่น่าสังเกต จากช่วงปลายปีที่ผ่านมา MATCH มีการตัดขายหุ้น “บริษัท ไทม์แลปส์ จำกัด” ผู้ผลิตและรับจ้าง ตัดต่อภาพยนตร์ฯ และตัดขายสินทรัพย์ “รถโอบีพร้อมอุปกรณ์” ออกไป จะเป็นส่วนหนึ่งของการเคลียร์บัญชีและงบการเงินที่ขาดทุนต่อเนื่องช่วงหลายปีที่ผ่านมา
นั่นจึงเป็นได้ว่าการตั้งโต๊ะเทนเดอร์หุ้น MATCH ครั้งนี้ ด้วยราคาสูงกว่ากระดานมากเป็นพิเศษ เพื่อจูงใจให้ผู้ถือหุ้นรายย่อยขายหุ้นออกมาทั้งหมด มีจุดมุ่งหวังเพื่อถอดถอนหุ้น MATCH ออกจากตลาดหลักทรัพย์ฯ ในลำดับถัดไป
หากเป็นเช่นนั้นจริง..นี่คือการ “ปิดตำนาน MATCH กับตลาดหุ้นไทย” ไปด้วยอีกราย..!!